DPOH je umelecká scéna s vlastným repertoárom, miesto významných udalostí v oblasti kultúry a vzdelávania, otvorený priestor pre invenčné umelecké projekty, diskusie, workshopy, festivaly. Programovú ponuku DPOH tvoria vlastné inscenácie, ktoré dopĺňajú koprodukčné predstavenia a hosťujúce divadlá. Pred svojim oficiálnym otvorením, koncom roka 2022 hostilo divadlo počas troch večerov súbory Charkivského národného akademického divadla opery a baletu M. V. Lysenka a po svojom oficiálnom otvorení baletné predstavenie Štátneho divadla Košice Extáza / Obrazy o nej.
Okrem inscenácií trilógie Generácia Z Sused, ktorého nechcem, Krása nevídaná a FANTOMAS, môžu diváci vidieť hry Williama Shakespeara v podaní native speakrov, hercov divadla BridginDrama Masterclass with Shakespeare, komédiu Kopny!Buchny!Ric! autorky Lucie Ditte, obnovený Antikvariát autorky Ľuby Lesnej, v hlavnej úlohe s Emíliou Vášáryovou a inscenáciu Opatruj sa, Júlia! autorky Uršule Kovalyk, v hlavnej úlohe s Božidarou Turzonovovou, ktorá je spolu s inscenáciami Lenivosť, Bratislava by Night a Sto bábik súčasťou projektu Anómia 21., či obľúbené detské predstavenia Websterovci: Lili a ukradnutá sieť a Tri prasiatka.
História
- Divadlo Pavla Országha Hviezdoslava (DPOH) sa nachádza v bývalej budove Slovenskej národnej banky na rohu Laurinskej a Štúrovej ulice, postavenej v rokoch 1943 - 1947
- Keď bola budova v roku 1948 pridelená Slovenskému národnému divadlu (SND), začalo sa s vybavovaním priestorov divadelnou technikou. Mozaikové okná vo foyeri vytvoril významný slovenský maliar Janko Alexy. Výstavba bola dokončená v roku 1955 a ešte v tom istom roku sa činohra SND presťahovala z nevyhovujúcej historickej budovy do úplne nového, vlastného divadla.
- V roku 2007 ministerstvo kultúry odpredalo budovu Bratislave a mesto sa zaviazalo, že bude naďalej slúžiť pre kultúrne účely.
Nové DPOH
DPOH má víziu byť udržateľným mestským divadlom 21. storočia, ktoré prispieva k formovaniu otvorenej spoločnosti prostredníctvom pôvodných dramatických textov písaných priamo pre DPOH a inscenovaných v relatívne rýchlom čase, ako priama reakcia na udalosti v spoločnosti. K divákovi sa chce prihovárať súčasným jazykom, chce rozvíjať diskurz k zásadným témam a otvárať dialóg v rámci kultúrnej obce. Ako divadelná scéna mesta Bratislavy chce formovať urbánne idey transformované do tém i formy jednotlivých inscenácií a tým prispievať k diverzifikácii hodnotovej orientácie dovnútra kultúrnej obce i smerom k divákovi.
Budovu Divadla Pavla Országha Hviezdoslava (DPOH), ktorá je historickou budovou s unikátnou divadelnou technológiou a je zaradená medzi národné kultúrne pamiatky, malo od roku 2010 na základe uznesenia Mestského zastupiteľstva Bratislavy v prenájme Bratislavské kultúrne a informačné stredisko (BKIS), ktoré popri svojej hlavnej činnosti zabezpečovalo aj prevádzku divadla. V máji 2022 schválili mestskí poslanci na svojom zastupiteľstve založenie Divadla Pavla Országha Hviezdoslava ako neziskovej organizácie mesta. Týmto rozhodnutím získala Bratislava mestskú divadelnú scénu, ktorá plnohodnotne funguje ako samostatná organizácia s perspektívou vlastného hereckého súboru. Divadlo bolo slávnostne otvorené 11. januára 2023.
Riaditeľkou divadla je Valéria Schulczová a umeleckým šéfom Gejza Dezorz. Správnu radu neziskovej organizácie zastupujú: Matúš Lupták, Jana Burianová, Gábor Grendel, Zuzana Hekel, Juraj Johanides a Miriam Kičiňová.
Prvou premiérou mestskej scény DPOH bola 2. februára autorská inscenácia FANTOMAS v réžii Valerie Schulczovej, ktorá je zároveň aj poslednou časťou trilógie z úspešného a oceňovaného projektu Generácia Z. Jej prvé časti Sused, ktorého nechcem a Krása nevídaná uviedlo divadlo v rokoch 2021 a 2022. Trilógia vznikla v rámci Projektu tolerancie, ktorý je zameraný na mladých divákov a otvára témy tolerancie, inakosti, jej rešpektovania či nenávisti, vnímania ženskej krásy, jej hodnotenia médiami a spoločnosťou, tiež tému vplyvu sociálnych médií, internetu, dezinformácií a hoaxov ovplyvňujúcich mladých ľudí. Všetky tri inscenácie sa snažia problém mladých ľudí pomenovať ich jazykom, prostredníctvom ich generácie hercov a ponúknuť im riešenie. Druhou premiérou divadla bola 25. marca inscenácia slovenského autora Agda Bavi Paina Pressburger Fight Club v réžii Gejzu Dezorza o významnom Bratislavčanovi Imrichovi Lichtenfeldovi, zakladateľovi obranného systému Krav Maga. 22. apríla divadlo uviedlo inscenáciu Jekyll & Hyde, v réžii Lucie Mihálovej, ktorá vznikla v koprodukcii s liveART s.r.o.